b'\n_START_ARTICLE_\nDavid Humar\n_START_SECTION_\n\xc5\xbdivljenjepis\n_START_PARAGRAPH_\nOsnovno \xc5\xa1olanje je kon\xc4\x8dal na Osnovni \xc5\xa1oli v \xc5\xa0empasu; v Sarajevu pa je leta 1987 kon\xc4\x8dal Srednjo voja\xc5\xa1ko \xc5\xa1olo rodov in slu\xc5\xbeb kopenske vojske s \xc4\x8dinom vodnika. Leta 1990 je diplomiral \xc5\xa1e na Voja\xc5\xa1ki akademiji Kopenske vojske v Beogradu s \xc4\x8dinom podporo\xc4\x8dnika. Pozneje je opravil \xc5\xa1e te\xc4\x8daj za bataljonske poveljnike, general\xc5\xa1tabni te\xc4\x8daj, magistriral na Industrijskem kolid\xc5\xbeu oboro\xc5\xbeenih sil Nacionalne obrambne univerze ZDA in kon\xc4\x8dal tudi te\xc4\x8daj za generale, admirale in veleposlanike na Natovem obrambnem kolid\xc5\xbeu._NEWLINE_Od 24. julija 1991 je zaposlen v Teritorialni obrambi Republike Slovenije (TO RS). Sprva je bil referent za usposabljanje v 6. P\xc5\xa0TO, nato pa je leta 1992 postal namestnik poveljnika bataljona v Vipavi. Leta 1994 je postal pomo\xc4\x8dnik za operativno-u\xc4\x8dne zadeve v \xc5\xa0oli za \xc4\x8dastnike; med letoma 1996 in 1997 je bil tudi na\xc4\x8delnik \xc5\xa1ole. Med letoma 1998 in 1999 je bil na\xc4\x8delnik Poveljni\xc5\xa1ko-\xc5\xa1tabne \xc5\xa1ole SV ter med letoma 1999 in 2001 na\xc4\x8delnik Centra voja\xc5\xa1kih \xc5\xa1ol. V tem \xc4\x8dasu je predaval taktiko, voja\xc5\xa1ko upravljanje in operativne ve\xc5\xa1\xc4\x8dine na voja\xc5\xa1kih \xc5\xa1olah kot tudi na Fakulteti za dru\xc5\xbebene vede v Ljubljani. Napisal je tudi priro\xc4\x8dnik Pehotna (gorska, motorizirana) \xc4\x8deta-vod\xc2\xa0: takti\xc4\x8dni priro\xc4\x8dnik za bojevanje (COBISS)._NEWLINE_Leta 2002 je postal na\xc4\x8delnik Zdru\xc5\xbeenega sektorja za kadre in izobra\xc5\xbeevanje (ZSKI) na General\xc5\xa1tabu SV (G\xc5\xa0SV). 1. oktobra 2005 je bil za \xc5\xa1est mesecev poslan v Sarajevo, kjer je postal svetovalec za obrambne reforme Oboro\xc5\xbeenih sil Bosne in Hercegovine na voja\xc5\xa1kem poveljstvu zveze Nato v Sarajevu. Po vrnitvi v Slovenijo je postal pomo\xc4\x8dnik na\xc4\x8delnika G\xc5\xa0SV, odgovoren za srednjero\xc4\x8dno na\xc4\x8drtovanje sil._NEWLINE_Istega leta (2006) je pri\xc4\x8del z voja\xc5\xa1ko-diplomatsko kariero, ko je postal voja\xc5\xa1ki predstavnik pri Zavezni\xc5\xa1kem poveljstvu za operacije (ACO) in Vrhovnem poveljstvu zavezni\xc5\xa1kih sil v Evropi (SHAPE) v belgijskem Monsu; tu je ostal do maja 2010, ko je postal poveljnik Natovega poveljstva v Skopju (NATO HQSk) in vi\xc5\xa1ji voja\xc5\xa1ki predstavnik Nata v Makedoniji. S tem je postal prvi slovenski \xc4\x8dastnik, ki je poveljeval Natovi misiji. Isto\xc4\x8dasno je postal \xc5\xa1e poveljnik slovenskega kontingenta pri NATO HQSk, ki je bilo ustanovljeno 27. aprila istega leta._NEWLINE_Decembra 2010 je bil omejen kot eden izmed vi\xc5\xa1jih poveljnikov SV, ki naj bi bili po navedbah Janeza Jan\xc5\xa1e neprimerno povi\xc5\xa1ani v visoke \xc4\x8dine na podlagi politi\xc4\x8dnega favoriziranja, o \xc4\x8demer so razpravljali tudi v dr\xc5\xbeavnozborskem odboru za obrambo. Sporna je bila njegova kariera v JLA in njegov pozni prestop v TO RS._NEWLINE_1. februarja 2011 je brigadir Humar prevzel poveljstvo 1. brigade Slovenske vojske.\n_START_SECTION_\nOsebno \xc5\xbeivljenje\n_START_PARAGRAPH_\nJe poro\xc4\x8den in o\xc4\x8de treh otrok.'